ORI ปิดบวก 6% รับผู้บริหารแย้มแผนซื้อหุ้นคืน หลังราคารูดหนักทำ P/E เหลือ 5 เท่า
ORI ปิดบวก 6% รับผู้บริหารแย้มแผนซื้อหุ้นคืน หลังราคารูดหนักทำ P/E เหลือ 5 เท่า โดยปิดตลาดวันนี้ราคาอยู่ที่ระดับ 7.55 บาท เพิ่มขึ้น 0.45 บาท หรือ 6.34% สูงสุดที่ระดับ 7.60 บาท ต่ำสุดที่ระดับ 7.05 บาท ด้วยมูลค่าซื้อขาย 330.44 ล้านบาท
26 พ.ย. 2561

ผู้สื่อข่าวรายงานว่า ราคาหุ้น บริษัท ออริจิ้น พร็อพเพอร์ตี้ จำกัด (มหาชน) หรือ ORI ปิดตลาดวันนี้ราคาอยู่ที่ระดับ 7.55 บาท เพิ่มขึ้น 0.45 บาท หรือ 6.34% สูงสุดที่ระดับ 7.60 บาท ต่ำสุดที่ระดับ 7.05 บาท ด้วยมูลค่าซื้อขาย 330.44 ล้านบาท

โดยเปิดตลาดภายบ่ายวันนี้ (26 พ.ย.) นายพีระพงศ์ จรูญเอก ประธานเจ้าหน้าที่บริหาร ORI ได้เปิดเผยว่า ราคาหุ้นที่ปรับตัวลงมาค่อนข้างมาก ว่า ด้วย P/E ปัจจุบันที่ 4.7-4.8 เท่า ถือเป็นจุดที่น่าสนใจเข้าลงทุน ซึ่งในช่วงที่ผ่านมาบริษัทได้เดินสายโรดโชว์ในประเทศสิงคโปร์เพื่อสร้างความเชื่อมั่นแก่นักลงทุน โดยปัจจุบันบริษัทมีสัดส่วนนักลงทุนสถาบันอยู่ที่ 15-20% ขณะเดียวกันบริษัทอยู่ระหว่างพิจารณาซื้อหุ้นคืนด้วย
สำหรับผลการดำเนินงานในไตรมาส 4/61 คาดว่าจะเติบโตต่อเนื่องจากไตรมาส 3/61 โดยบริษัทฯ ยังมีแผนเปิดตัวโครงการแนวราบเพิ่มเติมอีก 2 โครงการ ได้แก่ โครงการบ้านแฝดและทาวน์โฮม บริทาเนีย เมกะทาวน์ มูลค่าโครงการ 1.9 พันล้านบาท และโครงการบ้านจัดสรร บริทาเนีย บางนา กม.12 มูลค่าโครงการ 1 พันล้านบาท ซึ่งจะเปิดตัวในวันที่ 15-25 ธ.ค.นี้ และจะเปิดขาย (Pre-sale) อย่างเป็นทางการได้ในวันที่ 14 ก.พ.62
อีกทั้งยังได้ตั้งเป้าหมายรายได้ปี 62 จะเติบโตเป็น 1.9 หมื่นล้านบาท จากปีนี้คาดทำได้ตามเป้าหมายที่ 1.6 หมื่นล้านบาท  โดยปัจจุบันบริษัทมียอดขายรอรับรู้รายได้ (Backlog) อยู่ที่ 3.7 หมื่นล้านบาท คาดว่าจะทยอยรับรู้รายได้ไปจนถึงไป 65 และในปี 62 มีแผนเปิดตัวโครงการใหม่อีก 15 โครงการ มูลค่ารวม 3 หมื่นล้านบาท
โดยแบ่งเป็น โครงการบ้านจัดสรร มูลค่ารวม 8 พันล้านบาท และโครงการคอนโดมิเนียม มูลค่า 2.2 หมื่นล้านบาท จากปีนี้เปิดโครงการรวมทั้งสิ้น 7 โครงการ มูลค่ารวม 25,000 ล้านบาท แบ่งเป็น บ้านจัดสรร มูลค่า 3 พันล้านบาท และคอนโดมิเนียม 2.2 หมื่นล้านบาท ซึ่งจะมุ่งเน้นกลุ่มลูกค้าที่ต้องการมีบ้านหลังแรกมากขึ้น รวมถึงผู้ที่ต้องการย้ายจากบ้านมาที่คอนโดมิเนียมติดรถไฟฟ้า
ด้าน บล.เคทีซีมิโก้ ระบุในบทวิเคราะห์ (26 พ.ย.) แนะนำ “ซื้อ” ORI ราคาเป้าหมาย 12.30 บาท/หุ้น โดยยอด presales ช่วง 9 เดือนแรก 2561 เป็นไปด้วยดี ขณะที่คาดกระทบจากมาตรการคุม LTV มีผลกระทบต่อสินค้าคงเหลือสัดส่วน 6% พร้อมตั้งเป้าเปิดโครงการใหม่มีมูลค่าสูงขึ้นในปี 2562 อย่างไรก็ดี คงประมาณการกำไรปกติปี 2561 แต่ปรับลดคาดการณ์กำไรปกติปี 2562 ลง 9.4%
โดยกำไรปกติ 9 เดือนแรก 2561 เพิ่ม 143.8%จากช่วงเดียวกันเมื่อปีก่อน และคิดเป็น 64% ของคาดการณ์กำไรปกติปี 2561 ซึ่งคาดว่าแนวโน้มกำไรในไตรมาส 4/61 จะเพิ่มจากไตรมาสก่อน เพราะ ORI ยังมี backlog คอนโด 4.95 พันล้านบาท ที่จะรับรู้เป็นรายได้ ในขณะที่ได้ปรับลดคาดการณ์กำไรปกติปี 2562 ลง 9.4% และส่งผลให้ราคาเป้าหมายปี 2562 ลดลงเป็น 12.30 บาท (PER 10 เท่า) จากเดิม 15.80 บาท (PER 12 เท่า)
อย่างไรก็ตาม ยังคงแนะนำ “ซื้อ” เนื่องจาก ORI มี Backlog รองรับรายได้ปี 2561-62 แล้วที่ 104% และ 76% ตามลำดับ และราคาหุ้นในปัจจุบันซื้อขายที่ PERเพียง 5.8 เท่า ซึ่งยังต่ำกว่าราคาเป้าหมายมาก